पाएं अपने शहर की ताज़ा ख़बरें और फ्री ई-पेपरडाउनलोड करें
दूसरी लहर में इस साल अप्रैल का कोराेना ज्यादा घातक हो गया है। हाल यह है कि जितने कोरोना मरीज 13 महीने में मिले थे, उतने केवल अप्रैल में निकल आए। वहीं जिले में मौतें भी 200 पार हो गईं हैं। जिले में हर दिन बड़ी संख्या में कोरोना मरीज आ रहे हैं और हर दिन मौतों का सिलसिला चल रहा है। बिगड़े हालात काबू में लाना अब शासन-प्रशासन की हद से बाहर हो चुका है। कोरोना महामारी से मरीजों की मौत के बाद शनिवार को शिवपुरी शहर के मुक्तिधाम पर नौ अंत्येष्टि कोविड गाइड लाइन के तहत कराई गईं। कोरोना संक्रमित होने के बाद जिन नौ लोगों की मौत हुई है, उनमें दो डॉक्टर भी शामिल हैं। शहर के विद्यादेवी हॉस्पिटल की डॉ विद्यादेवी गुप्ता और आदर्श नगर शिवपुरी में रहने वाले डॉ डीपी वर्मा शामिल हैं। कोरोना महामारी की चपेट में आने के बाद लोग काफी डरे हुए हैं। ऐसे में गंभीर मरीजों की संख्या कम होने की जगह बढ़ती ही जा रही है। इसी कारण अस्पतालों में इलाज के दाैरान गंभीर मरीजों की मौतों का सिलसिला नहीं थम रहा है।
मार्च 2020 से मार्च 2021 तक कुल 4132 मरीज, अप्रैल में 4067 नए मरीज मिले
शिवपुरी जिले में मार्च 2020 में कोरोना के दो नए केस सामने आए थे। इसके बाद 31 मार्च 2021 तक कुल 4132 कोरोना मरीज सामने आए। जबकि इस साल अकेले अप्रैल में ही 4067 कोरोना मरीज सामने आ चुके हैं। यानी बीते 13 महीने में जितने मरीज थे, लगभग उतने ही मरीज केवल अप्रैल महीने में निकल आए हैं। जिससे अंदाजा लगा सकते हैं कि कोरोना महामारी किस कदर फैल चुकी है।
बीते 19 दिन के भीतर जिले में 150 कोरोना मरीजों की मौत: जिले में कोरोना से 204 मौतें हो चुकी हैं। अधिकतर मरीजों की मौत अस्पताल शिवपुरी व मेडिकल कालेज में हुईं हैं।। 12 अप्रैल से 1 मई तक लगातार करीब 150 मरीजों की जान जा चुकी है। जबकि मार्च 2021 तक कुल 53 मौतें थीं। यानी तेरह महीनों की तुलना में अकेले 19 दिन में ही तीन गुना मौतें हो चुकी हैं।
मुक्तिधाम में भी सामान्य मौतें अचानक बढ़ीं, कब्रिस्तान में शव दफनाने का रिकार्ड नहीं
शिवपुरी शहर के मुक्तिधाम शिवपुरी पर अचानक सामान्य मौतें भी तीन गुना से अधिक बढ़ी हैं। जबकि कब्रिस्तान में दफनाए जाने वाले शवों का रिकार्ड तक नहीं रखा जा रहा। बात पूरे जिले की करें तो नगरीय क्षेत्रों और ग्रामीण क्षेत्रों में जो मौतें हुईं हैं, उनकी कहीं कोई संख्या जारी नहीं की जा रही।
9 मरीजों ने दम तोड़ा, कोविड गाइड लाइन से अंत्येष्टि
डॉ विद्धादेवी गुप्ता निवासी विद्यादेवी हॉस्पिटल शिवपुरी, डॉ डीपी वर्मा निवासी आदर्श नगर कॉलोनी शिवपुरी, रेखा गोयल (62) फिजीकल रोड शिवपुरी, रामदास आर्य (62) पुत्र जानकी प्रसाद निवासी मोहिनी सागर कॉलोनी, बुद्धाराम सोनी (47) पुत्र बालकिशन निवासी मानक चौक पुरानी शिवपुरी, प्रेमलता शर्मा निवासी महल के पीछे शिवपुरी, श्रीकिशन शर्मा पुत्र चिरौंजीलाल तुलसी नगर शिवपुरी, पूनम शर्मा (47) पत्नी दिनेश शर्मा निवासी नरवर और सुदामा शर्मा कच्ची गली करैरा शिवपुरी की इलाज के दौरान मौत हो गई है। इन सभी की कोविड गाइड लाइन के तहत अंत्येष्टि कराई गई।
278 नए संक्रमित मिले, 219 स्वस्थ
शिवपुरी| आरटीपीसीआर व रेपिड एंटीजन टेस्ट की 737 सैंपल रिपोर्ट में कुल 278 पॉजिटिव केस सामने आए हैं। जबकि शनिवार को 219 कोरोना मरीज स्वस्थ हुए हैं। इतने अधिक मरीज पहली बार ठीक हुए हैं। हालांकि ठीक होने वालों मरीजों से ज्यादा नए संक्रमित निकल रहे हैं। मेडिकल कॉलेज की पहली लिस्ट में 100 और दूसरी में 80 मरीज सामने आए हैं। इनमें दो मरीज गुना के हैं। जबकि रेपिड एंटीजन टेस्ट के 456 सैंपलों में 98 मरीज निकले हैं। इसी के साथ जिले में अब तक 8 हजार 475 मरीज हो चुके हैं। जबकि 6468 मरीज ठीक हो चुके हैं। वर्तमान में एक्टिव केस 1961 हैं। 1445 होम आइसोलेशन व 250 की शिफ्टिंग क जा रही है। हॉस्पिटल आइसोलेशन में 291 मरीज भर्ती हैं और कोविड आईसीयू में 90 मरीजों का इलाज किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn